SKRIFTLIG FORESPØRGSEL E-1962/99

af Gerhard Hager (NI) til Kommissionen

(5. november 1999)

Om: Effektiviteten af fordelings- og kontrolmekanismer i forbindelse med projektstøtte

I december 1998 afholdtes der i Hamborg en eksperthøring under mottoet Zur Sache Schätzchen Die 68'er und ihr Einfluss auf die Solidaritäts- und Dritte-Welt-Bewegung, som bl.a. blev organiseret af Vereinigte Sozialistische Partei (VSP), der af Landesamt für Verfassungsschutz i Hamborg betegnes som værende en venstreekstremistisk organisation. Denne foranstaltning med massiv venstreekstremistisk deltagelse modtog støtte fra Kommissionen på omregnet 35.000 ATS.

1. Er det normal praksis, at foranstaltninger med ekstremistisk deltagelse får støtte fra Kommissionen?

2. Er der ydet støtte til andre foranstaltninger med deltagelse af ovennævnte VSP eller andre venstre- eller højreekstremistiske grupper?

3. Hvorledes er de nuværende fordelings- og kontrolmekanismer til undersøgelse af, hvilke grupper der modtager støtte?

4. Finder Kommissionen, at de nuværende fordelings- og kontrolmekanismer er tilstrækkeligt effektive til at forhindre misbrug af EU-støtte?

5. I bekræftende fald, hvorledes vil Kommissionen så forklare ovennævnte eksempel?

6. I benægtende fald, hvor langt er man da kommet i arbejdet med at revidere fordelings- og kontrolmekanismerne?

Svar afgivet på Kommissionens vegne af Michaele Schreyer

(7. april 2000)

1. og 2. Kommissionen har ikke på grundlag af oplysningerne i den skriftlige forespørgsel kunnet afgøre, hvorvidt der er bevilget støtte fra Unionen. Den har imidlertid taget kontakt til det ærede medlem for at indhente yderligere oplysninger for at kunne besvare spørgsmålet.

I pkt. 3 nedenfor redegøres der for de kriterier, der anvendes ved tildeling af tilskud.

3. Kommissionen godkendte i juli 1998 et vademecum for forvaltning af tilskud, der skal gælde fra 1. januar 1999. Kapitel 4 omfatter kriterierne for godkendelse af ansøgninger og tildeling af tilskud. Blandt de udvælgelseskriterier, som udvælgelseskomiteen og de anvisningsberettigede skal tage hensyn til er 4.5.8:

Foreslåede foranstaltninger, som direkte eller indirekte strider mod EU's politikker, eller som kan forbindes med et uheldigt image, vil blive forkastet. F.eks. er det forbudt at yde tilskud til projekter, som strider mod sundhedsmæssige hensyn (alkohol, tobak, narkotika), respekten for menneskerettighederne, borgernes sikkerhed, ytringsfriheden osv.

For øjeblikket skal tilskud, der bevilges af de anvisningsberettigede, forhåndsgodkendes af finanskontrollen. Ansøgninger om tilskud gennemgås derfor efter tur af den ansvarlige for budgetkontoen, udvælgelseskomiteen, den anvisningsberettigede og finanskontrollen.

5. Kommissionen er i kontakt med det ærede medlem for at indhente yderligere oplysninger for at kunne besvare spørgsmålet.

4. og 6. Den nye finansforordning vil kunne indeholde et særligt afsnit om tildeling af tilskud, som bl.a. indeholder en definition af udtrykket især hvad angår kontrakter og betingelserne for tildeling. Med henblik på at opnå større gennemsigtighed kunne dette nye afsnit omfatte reglerne for tildeling at tilskud (juridisk grundlag, programmering, forudgående offentliggørelse og efterfølgende information, behov for skriftlig kontrakt).

Udover revisionsrettens kontrol af støttemodtagerne kan den omfatte den kontrol, der udøves af den institution, der har tildelt tilskuddet (den anvisningsberettigede tjenestegren er forpligtet til at sikre, at anvendelsen af tilskuddet følges op, sikre sig at modtageren opfylder betingelserne for at opnå tilskud, evaluere om resultaterne er i overensstemmelse med målene og foretage en global evaluering af de opnåede resultater).

Formålet med disse regler er at sikre en korrekt anvendelse af EU's midler under overholdelse af de gældende procedurer og princippet om gennemsigtighed.